黎芷珊主持的《澳娛綜合呈獻:芷珊約您》於今晚9時半翡翠台播出,第二集的嘉賓是張敬軒(軒仔),芷珊特別飛到紐約能夠容納1萬9千人的UBS Arena場館,直擊軒仔美國巡唱的最後一站。
開騷前一天,芷珊去到軒仔下榻的酒店進行突擊檢查,當時穿著浴袍的軒仔,匿在房中熨衣服。軒仔透露睡覺前會將放濕機放床邊四角保靚聲,又指每次開騷都會必備一樣東西:「我有一樣嘢帶過關,啲關員係會覺得好奇怪,係媽媽每次都交帶我助手一定要帶!」芷珊看到箱子裝著的東西後即嘖嘖稱奇,更忍不住說了一句:「大吉利是!」究竟是甚麼東西咁驚嚇?節目還會公開軒仔強逼症執篋大法,並親自示範如何將所有物品剛剛好塞滿整個篋。
為了幫軒仔開騷前鬆一鬆,芷珊特別訂了一輛Limo(豪華轎車)孖軒仔去喜雀兒市場閒逛兼食好西,軒仔看到超長的Limo不禁露出O咀表情,兩人車上一邊歎香檳一邊傾偈,chill到爆。入行廿年的軒仔現在一帆風順,芷珊問他曾否遇過經濟困難,軒仔坦言:「十個煲六個蓋囉,特別2004年開始,屋企係有困難,嗰刻係開始覺得我嘅生活同命運已經唔喺自己手上。」軒仔亦承認曾為賺錢做過一些自己不喜歡的事情,並感嘆:「點解我會做歌手?因為搵錢搵得快。」
講到未紅時,軒仔曾流連酒吧唱歌賺錢,受過不少客人不禮貌對待,他說:「唔需要有原因,一籃花生殼就飛埋嚟!」軒仔指當時雖自覺有點hurt,但問了自己兩條問題後,便決定放下情緒積極處理面對,磨練出日後的圓滑性格。
拒做樂壇老海鮮
去到喜雀兒市場後,兩人chill住閒逛兼大歎海鮮餐,軒仔更親手餵芷珊食好西!期間兩人繼續深入交流;被問到如何勉勵後輩,軒仔即就地取材笑言不想做「老海鮮」:「要保持平和嘅競爭心態,先可以行得更遠。同埋最緊要係要有自信,其實你係有地位嘅,就算企好遠都好,人哋都會框番你出嚟。」翌日正式開騷,芷珊又帶觀眾直擊後台重地兼綵排情況,現場所見軒仔特別認真對待綵排,對所有細節更是一絲不苟,還大拋「愛粉Bite」:「唔可以Hea做,因為你唔會知自己嗰一晚、嗰一首歌對觀眾係有幾咁大嘅意義。」演唱會完畢後,軒仔繼續接受芷珊深情專訪,將會分享未來十年大計,又會激罕大談感情事,芷珊更會嚴刑逼供問他拍過幾次拖!